Companie americană de telecomunicaţii: Datele a 73 de milioane de deţinători de conturi au fost publicate pe "dark web"
Compania americană de telecomunicaţii AT&T a declarat sâmbătă că investighează un set de date publicat pe "dark web".
Compania a spus că analiza sa preliminară arată că acest furt a afectat aproximativ 7,6 milioane de titulari de conturi curente şi 65,4 milioane foşti titulari de conturi, transmite Reuters.
Compania a spus că setul de date pare să fie din 2019 sau mai devreme.
AT&T a declarat că nu are dovezi ale accesului neautorizat la sistemele sale ca urmare a incidentului şi că încă nu se ştie dacă datele provin de la AT&T sau de la unul dintre furnizorii săi.
AT&T a declarat că incidentul nu a avut un impact material asupra operaţiunilor sale şi a spus că sursa datelor este încă în curs de evaluare.
AT&T este în contact cu toţi cei afectaţi şi a resetat codurile de acces pentru 7,6 milioane de clienţi actuali. De asemenea, a mai spus că va oferi monitorizarea creditului oriunde este cazul.
Reţeaua 5G a operatorului wireless acoperă aproximativ 290 de milioane de oameni din Statele Unite.
În februarie, AT&T a avut o întrerupere a serviciilor sale care a întrerupt apelurile şi mesajele text pentru mii de utilizatori din SUA şi a determinat investigaţii federale.